钦定古今图书集成/明伦汇编/官常典/第242卷 > 铁木儿塔识
## 钦定古今图书集成/明伦汇编/官常典/第242卷 > 铁木儿塔识

按《元史》本传：“铁木儿塔识，字九龄，国王脱脱之子。资
禀宏伟，补国子学诸生。读书颖悟绝人，事明宗于潜
邸。文宗初，由同知都护府事，累迁礼部尚书，进参议
中书省事，擢陕西行台侍御史，留为奎章阁侍书学
士，除大都留守，寻同知枢密院事。后至元六年，拜中
书右丞。至正改元，升平章政事。伯颜罢相，庶务多所”
更张，铁木儿塔识尽心辅赞，每入番直，帝为出宿宣
文阁，赐坐榻前，询以政道，必夜分乃罢。二年，郊，铁木
儿塔识言：“大祀竣事，必有实惠及民，以当天心。”乃赐
民明年田租之半。岭北地寒，不任穑事，岁募富民和
籴为边饷，民虽稍利，而费官盐为多。铁木儿塔识乃
请别输京仓米百万斛，储于和林以为备。日本商百
馀人，遇风漂入高丽，高丽掠其货，表请没入其人以
为奴，铁木儿塔识持不可，曰：“天子一视同仁，岂宜乘
人之险以为利，宜资其还。”已而日本果上表称谢。俄
有日本僧告其国遣人刺探国事者，铁木儿塔识曰：
“刺探在敌国固有之，今六合一家，何以刺探为？设果
有之，正可令睹中国”之盛。归告其主，使知向化。两浙、
闽盐额累增而课愈亏，江浙行省请减额，铁木儿塔
识奏岁减十三万引。五年，拜御史大夫，务以静重持
大体，不为苛扰以立声威。建言：“近岁大臣获罪，重者
族灭，轻者籍其妻孥。祖宗圣训，父子罪不相及，请除
之，著为令。”近畿饥民争赴京城，奏出赃罚钞，籴米万
石，即近郊寺观为糜食之，所活不可胜计。居岁馀，迁
平章政事，位居第一。大驾时巡，留镇大都。旧法，细民
籴于官仓，出印券月给之者，其直三百文谓之“红帖。”
米赋筹而给之，尽三月止者，其直五百文谓之“散筹。”
米贪，民买其筹帖以为利。铁木儿塔识请别发米二
十万石，遣官坐市肆，使人持五十文即得米一升，奸
弊遂绝。七年，首相去位，帝召铁木儿塔识谕旨若曰：
“尔先人事我先朝，显有劳绩，尔实能世其家，今命尔
为左丞相。”铁木儿塔识叩头固辞，不允，乃拜命。铁木
儿塔识修饬纲纪，立内外通调之法，朝官外补，许得
陛辞，亲授帝训，责以成效。郡邑贤能吏，次第甄拔，入
补朝阙。分海漕米四十万“石，置沿河诸仓，以备凶荒。”
先是，僧人与齐民均受役于官，其法中变，至是，奏复
其旧。孔子后袭封衍圣公，阶止四品，奏升为三品，岁
一再诣国学，进诸生而奖励之。中书故事，用老臣预
议大政，久废不设，铁木儿塔识奏复其规，起腆合、张
元朴等四人为议事平章。曾未半年，救偏补弊之政
以次兴举，中外咸悦。从幸上京，还，入政事堂，甫一日，
俄感暴疾薨，年四十六。赠开诚济美同德翊运功臣、
太师、中书右丞相，追封冀宁王，谥文忠。铁木儿塔识
天性忠亮，学术正大，伊、洛诸儒之书，深所研究。帝尝
问为治何先？对曰：“法祖宗。”帝曰：“王文统，奇才也，朕恨
不得如斯人者用之。”对曰：“世祖有尧舜之资，文统不
以王道告君，而乃尚霸术，要近利，世祖之罪人也。使
今有文统，正当远之，又何足取乎？”初，伯颜议罢科举，
铁木儿塔识时在参议府，讫不署奏牍。及入中书，乃
议复行之。征用处士，待以不次之擢。或疑为太优，铁
木儿塔识曰：“隐士无求于朝廷。朝廷有求于隐士，区
区名爵，奚足惜哉！”识者诵之。时修《辽》《金》《宋》三史，铁木
儿塔识为总裁官，多所协赞云：